ORDE do 11 de maio de 2007 pola que se autorizan as ensinanzas de bacharelato para persoas adultas a distancia no IES San Clemente de Santiago de Compostela e as de bacharelato de adultos a distancia semipresencial nos centros públicos específicos de educación e promoción de adultos, nas modalidades de bacharelato que se indican.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 06/06/2007

A Lei orgánica 1/1981, do 6 de abril, pola que se aprobou o Estatuto de autonomía de Galicia, e o Real decreto 1763/1982, do 24 de xullo, sobre o traspaso de funcións e servizos da Administración do Estado á Comunidade Autónoma de Galicia en materia de educación, recoñecen á nosa comunidade as competencias en materia de planificación, regulación e administración do ensino regrado en todos os niveis e graos, modalidades e especialidades, de acordo cos preceptos emanados da Constitución e das leis que lle sexan de aplicación, competencias que foron asumidas polo Decreto 114/1982, do 1 de setembro, e asignadas á Consellería de Educación e Ordenación Universitaria no seu artigo 2.
A Lei orgánica 2/2006, do 3 de maio, de educación, establece no seu artigo 5.2º que o sistema educativo facilitará ás persoas adultas a súa incorporación ás distintas ensinanzas, favorecendo a conciliación da aprendizaxe con outras responsabilidades e actividades.
O Real decreto 806/2006, do 30 de xuño, polo que se establece o calendario de aplicación da nova ordenación do sistema educativo, establecida pola Lei orgánica 2/2006, do 3 de maio, de educación, determina no seu artigo 15 que as ensinanzas correspondentes a primeiro e segundo curso de bacharelato, reguladas pola Lei orgánica 1/1990, do 3 de outubro, de ordenación xeral do sistema educativo deixarán de impartirse, respectivamente, no curso académico 2008-2009 e 2009-2010.
O Decreto 88/1999, do 11 de marzo, polo que se regula a ordenación xeral das ensinanzas de educación de persoas adultas e os requisitos mínimos dos centros, no artigo 11 establece que as ensinanzas de adultos poderán ser impartidas tanto en centros específicos de educación e promoción de adultos como nos centros ordinarios de ensino non universitario que autorice a Consellería de Educación e Ordenación Universitaria.
Por Orde do 26 de abril de 2007, a Consellería de Educación e Ordenación Universitaria regulou as ensinanzas de bacharelato para adultos a distancia na Comunidade Autónoma de Galicia.
En consecuencia, esta consellería, de conformidade co establecido no Decreto 585/2005, do 29 de decembro, polo que se establece a estrutura orgánica da Consellería de Educación e Ordenación Universitaria, que lle atribúe as competencias e funcións en materia de planificación, regulación e administración do ensino regrado en toda a súa extensión, e tendo en conta o informe da Dirección Xeral de Formación Profesional e Ensinanzas Especiais, por proposta da Dirección Xeral de Ordenación e Innovación Educativa,
DISPÓN:
Primeiro.-Autorizar as ensinanzas de bacharelato para adultos a distancia con apoio de titorías telemáticas e a distancia semipresencial, nas modalidades de humanidades e ciencias socias e de ciencias da natureza e da saúde, no IES San Clemente de Santiago de Compostela.
Segundo.-Autorizar as ensinanzas de bacharelato de adultos a distancia semipresencial nas modalidades de humanidades e ciencias sociais e de ciencias da natureza e da saúde nos centros públicos específicos de educación e promoción de adultos Eduardo Pondal, da Coruña; Santa María de Caranza, de Ferrol; Albeiros, de Lugo; e nos centros públicos específicos de educación e promoción de adultos de Ourense, Pontevedra e Artes e Oficios de Vigo.
Terceiro.-Como consecuencia do anterior, modifícanse as ensinanzas dos devanditos centros segundo figuran no anexo a esta orde, e modifícase o anexo da Orde do 8 de maio de 2002 pola que se regula a autorización de ensinanzas de educación para persoas adultas, nas modalidades presencial e a distancia, en centros de educación e promoción de adultos e institutos de educación secundaria dependentes da Consellería de Educación e Ordenación Universitaria.
Disposicións derradeiras
Primeira.- Autorízase a Secretaría Xeral e a Dirección Xeral de Ordenación e Innovación Educativa para adoptaren as medidas necesarias para a execución desta orde.
Segunda.-Esta orde entrará en vigor aos vinte días da súa publicación no Diario Oficial de Galicia.
Santiago de Compostela, 11 de maio de 2007
Laura Sánchez Piñón
Conselleira de Educación e Ordenación Universitaria